Kegyelem nektek és békesség Istentől a mi Atyánktól és az Úr Jézus Krisztustól!

Mt 26, 17-30  
*17A kovásztalan kenyerek első napján odamentek a tanítványok Jézushoz, és megkérdezték tőle: Hol akarod megenni a páskavacsorát, hol készítsük el? 18Ő ezt válaszolta: Menjetek a városba egy bizonyos emberhez, és mondjátok neki: A Mester üzeni: Az én időm közel van, nálad tartom meg a páskavacsorát tanítványaimmal. 19A tanítványok úgy tettek, amint Jézus parancsolta nekik, és elkészítették a páskavacsorát.  
20Amikor beesteledett, asztalhoz telepedett a tizenkét tanítvánnyal. 21Miközben ettek, így szólt: Bizony mondom nektek, hogy közületek egy el fog árulni engem. 22Ekkor nagyon elszomorodtak, és egyenként kezdték kérdezni tőle: Talán csak nem én vagyok az, Uram? 23Ő pedig így válaszolt: Aki velem együtt mártja kezét a tálba, az árul el engem. 24Az Emberfia elmegy, amint meg van írva róla, de jaj annak az embernek, aki az Emberfiát elárulja: jobb lett volna annak az embernek, ha meg sem születik. 25Megszólalt Júdás is, az áruló, és ezt kérdezte: Talán csak nem én vagyok az, Mester? Ő azt felelte neki: Te mondtad.  
26Miközben ettek, Jézus vette a kenyeret, áldást mondott, és megtörte, a tanítványoknak adta, és ezt mondta: Vegyétek, egyétek, ez az én testem! 27Azután vette a poharat, és hálát adva nekik adta, és ezt mondta: Igyatok ebből mindnyájan, 28mert ez az én vérem, a szövetség vére, amely sokakért kiontatik a bűnök bocsánatára. 29De mondom nektek, nem iszom mostantól fogva a szőlőtőnek ebből a terméséből ama napig, amelyen majd újat iszom veletek Atyám országában.  
30Miután elénekelték a zsoltárokat, kimentek az Olajfák hegyére.*

Krisztus közösségébe fogadott Gyülekezet!

A gyorséttermekről természetes módon mindenkinek meg van a maga véleménye. Ki, melyiket szereti, melyik az, ami még az elfogadható kategória és melyik az, amelyik a már elfogadhatatlanba tartozik. Bárhogy is állunk ezekhez az éttermekhez, azt azért el kell ismerjük, hogy jó érzés, ha alapvetően semmit se kel tegyünk az étel elkészültéért csak kérni, azaz készen kapjuk, és bizony sokszor az sem utolsó szempont, hogy gyorsan, illetve azonnal előttünk legyen, amit kívánunk.   
A kegyelemmel, a bűnbocsánattal is hasonlóan vagyunk. A hétköznapokban sokat tudunk görcsölni rajta, szégyenkezni emberi kapcsolatainkban és a mi mennyei Atyánkkal szemben. Önmagunkkal szembeni küzdelmes perceket is megélünk, mire legalább a bűnbánatig eljutunk és akkor még hol van ahhoz képest, hogy meghalljuk és elfogadjuk a bocsánat szabadságát…  
Valami egészen hihetetlen dolog azt megélni, hogy a kegyelem már elkészített, már kihirdetett valóság. Csak oda kell mennem és őszintén kérnem kell.   
Nincs próbaidő, nincs vezeklési szabályzat, nincsenek próbák, amiket ki kell állnom, hogy bizonyítsak. Ott vár rám készen. Ott van, az enyém, csak kívánnom kell teljes szívemből.   
Mai igeszakaszunk elején a tanítványok azt kérdezik Jézustól, hogy hol és hogyan készítsék el számára az ünnepi vacsorát. Jézus pedig ismét tanítja őket a válaszával, az egész élethelyzettel és ezt üzeni: „*Az én időm közel van, nálad tartom meg a páskavacsorát tanítványaimmal”*. Nem a tanítványok rendezik meg, vagy készítik elő a lényegi részét az ünnepnek. Jézus tartja meg a páskavacsorát. Az ünnepet Isten már előkészítette. Ott a hely, ahol Jézust és tanítványait fogadni fogják. Ott a közösség, amit az Isten akarata hívott életre. Ott az ünnep, amit évszázadokkal, sőt, több mint egy évezreddel korábban Isten szerzett az Ő népéért. Ott a szabadítás, ami már, had mondjam most így: sínen van, pedig a rászorulók még meg sem fogalmazták, hogy mit is kívánnak úgy igazán. De valójában már minden kész.

Az apróságok, az emberi fontoskodás persze még hátra van: az előírások betű szerinti méricskélése, a hozzávalók túlgondolt összeválogatása, a kritikák, hogy mennyire van élére hajtva a terítő, vagy, hogy túl kevés, vagy túl sok-e a gyertya szobában… Igen, ezeken a „rendkívül fontos” részleteken még végig kell vergődni, de az igazi lényeg, az amire valóban szükségük van, a valódi ünnep, már készen várja azt, hogy végre meg tudjanak érkezni, hogy végre meg tudják kívánni az ünnep, a szabadulás Isten által adott ízét.  
Te megérkeztél már, ide, az Úr ünnepére? Vagy még a másikat méricskéled, még önmagaddal küzdesz, még inkább a bűneid éléskamrájából rendeznél ünnepet?

Az igeszakasz következő pontján már jócskán benne vagyunk az ünnepi vacsorába, mikor Jézus egy nagyon súlyos mondatot mond ki: „*Bizony mondom nektek, hogy közületek egy el fog árulni engem.”*. A tanítványi közösség számára ez egy nagyon mély önvizsgálatra hívó szó lehetett. Ott ültek mind Jézus körül, azok, akikről azt tartották, hogy a legelhivatottabb követői és most Jézus ennyire nyíltan kimondja, hogy még az ő hitük, az ő bizalmuk is ennyire sérülékeny. Mint mikor Jézus azt mondta nekik, hogy, ha csak egy mustármagnyi hitük volna. Hát tényleg ennyire kevesek, tényleg ennyire esendőek még ők is?  
Mint egy kijózanító pofon. Mikor már úgy érzem, hogy végre értem az én Uramat. Mikor már kezdenék kihúzott mellkassal mellette állni. Mikor Ő is kimondta a lábmosás alkalmával, hogy mi bizony hozzá tartozunk. És mégis ennyire hűtlen lennék?  
Nem könnyű ezt nekünk se belátni. Nem szeretjük kimondani, de ma is épp ilyen tanítványi közösségként vagyunk az Úr körül. Akik minden nap, újra és újra: hűtlenek, Istent megtagadók lesznek.   
Mikor olyan nagy hanggal és kihúzott mellkassal tudjuk számonkérni a haldoklónak és értékvesztettnek mondott nyugatot, vagy épp csak a szomszédot a stiklijei miatt, vagy mert én eggyel többször voltam templomban és ezekhez képest mi is olyan könnyedén tagadjuk meg Krisztust, utasítjuk el, sőt ki az életünkből az Isten igazságát. Bizony nekünk is nagyon kell az életünkbe ez a mondat, ez a figyelmeztető pofon: „*Bizony mondom nektek, hogy közületek egy el fog árulni engem.”*.   
Szó szerint „csak” egy teszi meg igen, de valójában mind megteszik, amikor elfutnak, tagadnak és csak értetlenkedve gyászolnak majd. És én is megteszem. Én is elárulom Jézust. Nem 30 harminc ezüstért, hanem időnként még kevesebbért is. Áruló vagy. Áruló vagyok. Talán ideje lenne észre vennünk, hogy ahogyan a Pál utcai fiúkban csupa kis betűvel írták be a nevét Nemecseknek a könyvbe, úgy mi még a kisbetűt se érdemelnénk, és bizony az Élet könyvébe nem kerülhetnénk be, még csak apró lábjegyzetként se.

Sokszor elmondom, hogy ezek a tanítványok emberek voltak és nem hősök, valamiféle kivételes képességű emberek. De azért időnként mégis tanulhatnánk a példájukból, főleg itt, ahol még a kereszthalál és a feltámadás előtt állnak. Gondoljunk csak bele, hogy, ha a mi közösségünkbe hangozna el ma ez a mondat: „*Bizony mondom nektek, hogy közületek egy el fog árulni engem.”*, akkor mi ki felé néznénk és ki felé mutatnánk? Őszinte szívvel magunkra, nem álságosan, mint Júdás, hanem ahogyan a tanítványok tudják kimondani: „*Talán csak nem én vagyok az, Uram?”*?   
Nem inkább a másik felé fordulna az ujjunk és fogalmazódna meg a kérdésünk? „Gondolom ő lesz az, az a bűnös természetű, még a szeme se állt jól soha!”  
De a mi szemünk, a mi ujjunk az, ami nem jól áll. Mert nem is akarunk arról tudni, hogy mi vagyunk az árulók, hogy mi milyen mérhetetlenül nagy kegyelemre szorulunk. Nem kívánjuk eléggé az Isten igazságát. Nem is merjük elhinni, hogy Ő már mindent elkészített a mi számunkra.  
Jézus látja ezt a félelmekkel küzdő, ingadozó, értetlenkedő hitet és éppen ezért mentő övet ad azoknak, akik ezt Tőle kérik, Tőle várják. És igen, minden tanítvány, minden itt ülő, vagy akár a szószéken álló rászorul erre. De ezt az övet a bűn hullámai között, csak az tudja, csak az fogja észrevenni, aki a saját személyes bűnbánatát a Krisztus előtti alázatban tudja megélni. Aki így kapaszkodik Krisztusba, az Általa adott mentőövbe, annak nem megaláztatást és kirekesztést szül az áruló, hűtlen természet beismerése, hanem a szabadítás lehetőségét.   
A tanítványok és Júdás is él az Úr testének és vérének szentségével. Fizikailag, a mozdulatok és szavak szintjén elfogadják mind, ahogyan olvastuk: „*Vegyétek, egyétek, ez az én testem! 27Azután vette a poharat, és hálát adva nekik adta, és ezt mondta: Igyatok ebből mindnyájan, 28mert ez az én vérem, a szövetség vére, amely sokakért kiontatik a bűnök bocsánatára.”*, de hittel nem mind tudják venni. El lehet venni, azt is ki lehet mondani, hogy köszönöm, lehet enni, lehet inni, lehet pénzt dobni a perselybe, lehet a világ legmélységesebben komor ábrázatával a keresztet szuggerálni. De ezektől semmi se fog változni, ezektől még ugyanúgy az árulásaim, a bűneim foglya maradok. Hittel kell vennem, hittel kell minden erőmmel kapaszkodnom, hittel kell vallanom, hogy Krisztusért már minden kész értem. Én ma sem vagyok több, vagy kevesebb, és holnap sem leszek, mint tegnap voltam. Áruló vagyok. A kérdés csak az, hogy olyan áruló, aki ebbe a felfoghatatlanul nagy kegyelembe kapaszkodik az életével, rá bízza magát, mert ez az, amit kíván, vagy olyan áruló, aki átveszi, de nem hiszi, nem ízleli, hogy ettől bármi is változni fog, hogy ez elég lehet és ezért nem tud belekapaszkodni. Felfoghatatlan súlyú számodra kegyelem, vagy csak súlytalan borba mártott ostya?

Mai alapigénk utolsó mondata: „*30Miután elénekelték a zsoltárokat, kimentek az Olajfák hegyére.”*. Kicsit olyan, mintha mindenről megfeledkeznének. Főleg, ha mellé tesszük, hogy mi következik: nem tudnak virrasztani, elmenekülnek, megtagadják Jézust. Akkor mit sem ért az egész? Kárba vész mégis a kegyelem? Nem, mert a kegyelem élő, ható, megtartó akarat marad értük. Ahogy az igeszakasz elejéről is megállapítottuk, nem az ember előkészületén, nem a mi munkánkon múlik.  
A gyorséttermes hasonlatból egy dolog maradt ki, hogy bizony fizetni is kell az ilyen ételért nem keveset. Nem engedhetjük meg magunknak azt a luxust, hogy ezen éljünk. Nem tudnánk megfizetni. És igen, a kegyelem drága dolog. Te, én nem is tudnánk megfizetni. De Krisztus kimegy a tanítványokkal az Olajfák hegyére, mert Ő tudta, hogy fizetnie kell értünk. És Ő meg is fizette az árát, hogy minket napról napra táplálhasson, éltethessen a kegyelemmel az örök életre.  
Éppen ezért kérlek bennetek, hogy éljetek minél gyakrabban ezzel kegyelemmel! Nem csak ekkor, vagy csak akkor. Nem ennyiszer, vagy annyiszor. Nem akkor, ha XY itt van, vagy épp nincs itt. Nem a lelkész személyére tekintve. Az úrvacsora mennyei ünnep, kegyelem neked és nekem, kegyelem érted és értem. A kegyelem ünnepe, hogy fel lehet írva a neved csupa ünnepi betűvel Krisztusért. Ez az ünnep nem rajtad múlik, ez az ünnep Krisztusért a Szentháromság egy igaz Isten testvéri közösségére szabadít meg. Gyere Testvérem, kívánd a kegyelem asztalát! Ámen